1.  ปัจจัยความเสี่ยง

    1.  ความเสี่ยงในความไม่แน่นอนของภาวะเศรษฐกิจที่มีผลกระทบต่อราคาและปริมาณงานการผลิตภาพยนตร์โฆษณา

ธุรกิจผลิตภาพยนตร์โฆษณาเป็นธุรกิจต่อเนื่องจากธุรกิจโฆษณาผ่านทางโทรทัศน์ซึ่งมีความสัมพันธ์กับภาวะเศรษฐกิจ
เนื่องจากการจับจ่ายใช้สอยของประชาชนและการอยู่รอดของธุรกิจประกอบการทั่วไปเป็นปัจจัยสำคัญต่อการตัดสินใจของเจ้าของผลิตภัณฑ์หรือบริการในการใช้สื่อโฆษณาเป็นเครื่องมือทางการตลาดเพื่อการส่งเสริมการขาย
ถึงแม้ว่าภาวะเศรษฐกิจทั้งภายในประเทศและในภูมิภาคเอเชียมีการปรับตัวดีขึ้นจากภาวะถดถอยทางเศรษฐกิจในภูมิภาคเอเชียที่เกิดขึ้นในช่วงปี
2540-2544 ที่ผ่านมาก็ตาม
แต่การฟื้นตัวทางเศรษฐกิจทั้งในประเทศและภูมิภาคยังคงอยู่ในภาวะไม่แน่นอน
นอกจากนี้ยังมีปัญหาการก่อการร้ายและภาวะสงคราม
รวมถึงผลกระทบจากภาวะเศรษฐกิจที่ซบเซาของสหรัฐอเมริกา
ปัจจัยดังกล่าวอาจส่งผลกระทบต่อความเชื่อมั่นของประชาชนในการใช้จ่ายซื้อสินค้าหรือบริการและมีผลกระทบต่อภาวะเศรษฐกิจที่กำลังเริ่มฟื้นตัวได้
ซึ่งอาจส่งผลให้ธุรกิจซึ่งเป็นกลุ่มลูกค้าของแม็ทชิ่ง
มีการลดค่าใช้จ่ายหรือลดปริมาณการผลิตภาพยนตร์โฆษณา
และทำให้รายได้และผลการดำเนินงานของกลุ่มแม็ทชิ่งลดลง

ที่ผ่านมาภาพยนตร์โฆษณาที่กลุ่มแม็ทชิ่งผลิตให้เป็นส่วนใหญ่ได้แก่ สินค้าอุปโภคบริโภค
อาหารและเครื่องดื่ม ธุรกิจระบบโทรศัพท์เคลื่อนที่ ถึงแม้ภาวะเศรษฐกิจจะมีผลกระทบต่อธุรกิจต่าง
ๆ อย่างหลีกเลี่ยงไม่ได้ แต่ธุรกิจแต่ละประเภทได้รับผลกระทบแตกต่างกัน
ซึ่งการที่กลุ่มแม็ทชิ่งมีฐานลูกค้าที่ดำเนินธุรกิจที่หลากหลาย และการไม่จำกัดประเภทธุรกิจของลูกค้า
ทำให้กลุ่มแม็ทชิ่งสามารถลดความเสี่ยงจากความผันผวนทางเศรษฐกิจที่มีผลต่อการตัดสินใจของกลุ่มลูกค้า
แต่แม้ภาวะเศรษฐกิจจะซบเซาแต่บางธุรกิจยังคงต้องมีการใช้กลยุทธ์ทางการตลาดเพื่อให้สามารถแข่งขันได้ซึ่งการใช้จ่ายผ่านสื่อโฆษณาทางทีวีถือเป็นกลยุทธ์ทางการตลาดที่มีประสิทธิภาพและประสิทธิผลมากที่สุดเมื่อเทียบกับสื่ออื่น
ๆ ทั้งนี้ในช่วงรอบระยะเวลาบัญชีปี 2545 (ตุลาคม 2544-กันยายน 2545)
และช่วงรอบระยะเวลาบัญชีตุลาคม-ธันวาคม 2545
กลุ่มแม็ทชิ่งมีรายได้จากการผลิตภาพยนตร์โฆษณาจำนวน 402 ล้านบาท (ร้อยละ 58
ของรายได้รวมทั้งหมด) และ 112.69 ล้านบาท (ร้อยละ 61.4 ของรายได้รวมทั้งหมด)
ตามลำดับ

2.  ความเสี่ยงจากการพึ่งพิงทรัพยากรบุคคล

1.2.1 การพึ่งพิงผู้บริหาร

บริษัทฯ ดำเนินการภายใต้ผู้บริหารหลัก 2 ท่านคือ นายสมชาย ชีวสุทธานนท์
ดำรงกรรมการผู้จัดการของบริษัทฯ และนายฐนิสสพงศ์ ศศินมานพ
ดำรงตำแหน่งกรรมการและรองกรรมการผู้จัดการฝ่ายการผลิต ซึ่งทั้ง 2
ท่านถือเป็นผู้บริหารที่สำคัญในการดำเนินธุรกิจของทั้งบริษัทฯ และบริษัทย่อย
การขาดบุคลากรดังกล่าวท่านใดท่านหนึ่งอาจมีผลต่อกระทบต่อการบริหารงาน
และผลการดำเนินงานของกลุ่มแม็ทชิ่งได้ อย่างไรก็ตามเนื่องจากทั้ง 2 ท่านเป็นผู้ก่อตั้งบริษัทฯ
มากกว่า 10 ปี และเป็นผู้ถือหุ้นใหญ่ของบริษัทฯ
แสดงให้เห็นถึงความตั้งใจในการบริหารงานเพื่อให้บริษัทฯ มีความก้าวหน้าอย่างต่อเนื่อง
นอกจากนี้บริษัทฯ ได้มีการกระจายอำนาจให้ผู้บริหารอื่น ๆ มีส่วนในการบริหารงานและการตัดสินใจ
รวมถึงการจัดโครงสร้างองค์กรให้เป็นระบบจะช่วยให้สามารถลดความเสี่ยงในการพึ่งพิงผู้บริหารลงได้อีกทางหนึ่ง

1.2.2 การพึ่งพิงผู้กำกับภาพยนตร์ และทีมงาน

ธุรกิจผลิตภาพยนตร์โฆษณา
เป็นธุรกิจที่ต้องอาศัยบุคลากรโดยเฉพาะผู้กำกับภาพยนตร์โฆษณาที่มีความคิดริเริ่มสร้างสรรค์
มีความรู้ความชำนาญ รวมทั้งการมีทีมงานที่ให้การสนับสนุน
ซึ่งการสรรหาบุคลากรดังกล่าวจำเป็นต้องใช้เวลาในการฝึกฝนและอบรม
เพื่อให้สามารถผลิตภาพยนตร์โฆษณาที่มีคุณภาพและสำเร็จได้ตามที่ลูกค้าต้องการ
ดังนั้นผู้กำกับภาพยนตร์ รวมทั้งทีมงานถือเป็นปัจจัยสำคัญในการประกอบธุรกิจผลิตภาพยนตร์โฆษณา
ปัจจุบันบริษัทฯ มีผู้กำกับจำนวน 13 คน และทีมงานฝ่ายผลิตจำนวน 80 คน โดยในช่วง 3
ปีที่ผ่านมามีพนักงานที่อยู่ในฝ่ายการผลิตลาออกเป็นจำนวน 12 คน หรือเฉลี่ยปีละ 4 คน
ซึ่งถือเป็นอัตราที่ต่ำมาก นอกจากนี้ในช่วงเวลาดังกล่าวไม่มีผู้กำกับลาออกจากบริษัทฯ

ทั้งนี้บริษัทฯ เล็งเห็นถึงความสำคัญของบุคลากรดังกล่าวเท่าเทียมกันทุกคนเพราะหากบริษัทฯ
ขาดผู้กำกับภาพยนตร์ และทีมงานดังกล่าว อาจทำให้บริษัทฯ
เผชิญความเสี่ยงที่ไม่สามารถผลิตผลงานตอบสนองความต้องการของลูกค้า
หรือไม่สามารถผลิตภาพยนตร์โฆษณาที่มีคุณภาพ
ซึ่งอาจมีผลต่อการได้มาซึ่งงานและอาจมีผลกระทบต่อผลการดำเนินงานของบริษัททั้งในด้านรายได้และกำไร
ปัจจุบันผู้กำกับที่อยู่ในสังกัดบริษัทฯ จำนวน 13 คน เป็นพนักงานประจำเต็มเวลาของบริษัทฯ 10 คน
และผู้กำกับอิสระอีก 3 คน ซึ่งรับงานเป็นเรื่อง ๆ ไป โดยผู้กำกับจำนวน 13
คนดังกล่าวไม่มีการทำสัญญาพิเศษอื่นใดกับทางบริษัทฯ อย่างไรก็ตามบริษัทฯ
มีนโยบายในการป้องกันความเสี่ยงดังกล่าว ได้แก่ การให้ผลตอบแทนที่สมเหตุสมผล
การให้บุคลากรดังกล่าวมีส่วนร่วมในการบริหารงานและการดำเนินงาน
การจัดให้องค์กรมีการบริหารงานอย่างมืออาชีพทั้งในด้านระบบการจัดการ
และการมีเครื่องมือหรืออุปกรณ์ในการถ่ายทำที่ทันสมัย
เพื่ออำนวยความสะดวกให้บุคลากรดังกล่าวสามารถผลิตผลงานได้อย่างมีคุณภาพ
และจูงใจให้บุคลากรดังกล่าวดำเนินงานกับบริษัทฯ ต่อไป รวมถึงการมีนโยบายในการพัฒนา
ฝึกอบรมบุคลากรใหม่ ๆ ให้มีทักษะและความชำนาญ
เพื่อให้สามารถมาทดแทนบุคลากรที่เปลี่ยนต้นสังกัดได้ ทั้งนี้บริษัทฯ
เชื่อว่านโยบายหรือมาตรการดังกล่าวจะช่วยลดความเสี่ยงที่มีผลกระทบต่อการดำเนินงานของบริษัทฯ
จากการเปลี่ยนต้นสังกัดของบุคลากรดังกล่าวได้

3.  ความเสี่ยงจากความไม่แน่นอนของผลการดำเนินงานธุรกิจผลิตภาพยนตร์

ปัจจุบันบริษัท แม็ทชิ่ง โมชั่น พิคเจอร์ จำกัด ซึ่งเป็นบริษัทย่อย
กำลังอยู่ในขั้นตอนการผลิตภาพยนตร์เรื่อง “ซีอุย”
ซึ่งการผลิตภาพยนตร์เรื่องถือเป็นธุรกิจที่อยู่ในช่วงเริ่มต้นในการดำเนินงานของกลุ่มแม็ทชิ่ง
เนื่องจากที่ผ่านมากลุ่มแม็ทชิ่งไม่มีการประกอบธุรกิจดังกล่าว
ทำให้กลุ่มแม็ทชิ่งเผชิญกับความไม่แน่นอนในการประกอบธุรกิจผลิตภาพยนตร์เรื่องให้ประสบความสำเร็จ
อันเป็นผลจากการดำเนินธุรกิจใหม่
และการผลิตภาพยนตร์เรื่องถึงแม้จะให้ผลตอบแทนสูงหากสามารถดำเนินธุรกิจให้ประสบความสำเร็จ
แต่ก็มีความเสี่ยงสูงเช่นกัน อาจส่งผลต่อรายได้และผลการดำเนินงานโดยรวมของกลุ่มแม็ทชิ่งได้

ผู้บริหารและทีมงานของกลุ่มแม็ทชิ่งมีความเชื่อว่าจะสามารถประกอบธุรกิจผลิตภาพยนตร์เรื่องให้ประสบความสำเร็จได้
เนื่องจากธุรกิจผลิตภาพยนตร์เรื่องมีลักษณะใกล้เคียงกับธุรกิจผลิตภาพยนตร์โฆษณาซึ่งกลุ่มแม็ทชิ่งมีบุคลากรที่มีความชำนาญ
นอกจากนี้กลุ่มแม็ทชิ่งยังมีความได้เปรียบเมื่อเทียบกับผู้สร้างภาพยนตร์รายอื่นในเรื่องค่าใช้จ่ายในด้านอุปกรณ์กองถ่าย
ทำให้สามารถลดต้นทุนได้มาก
เนื่องจากมีการสนุนจากธุรกิจในกลุ่มแม็ทชิ่งทั้งในด้านอุปกรณ์ในการถ่ายทำ ทีมงาน
และการประชาสัมพันธ์และการตลาด
ซึ่งกลุ่มแม็ทชิ่งเชื่อว่าปัจจัยสนับสนุนดังกล่าวจะทำให้กลุ่มแม็ทชิ่งสามารถบริหารและดำเนินธุรกิจผลิตภาพยนตร์เรื่องได้
นอกจากนี้เพื่อลดความเสี่ยงจากการดำเนินธุรกิจดังกล่าว
กลุ่มแม็ทชิ่งมีนโยบายที่จะดำเนินธุรกิจผลิตภาพยนตร์เรื่องกับพันธมิตรทางธุรกิจในต่างประเทศในอนาคต
รวมถึงการจำหน่ายภาพยนตร์ทั้งในประเทศและต่างประเทศ

4.  ความเสี่ยงจากการไม่สามารถจัดกิจกรรมการแสดงเสนอต่อลูกค้าได้

การดำเนินธุรกิจจัดกิจกรรมการแสดงต่าง ๆ จำเป็นต้องได้รับความร่วมมือทั้งในเรื่องสถานที่
ผู้ให้การสนับสนุน และผู้แสดง เพื่อให้การจัดกิจกรรมการแสดงเป็นไปตามที่ได้กำหนดไว้
ซึ่งการติดต่อผู้แสดงในต่างประเทศนั้น จำเป็นต้องติดต่อผ่านตัวแทน (Agent) ของผู้แสดง
ถึงแม้จะมีการทำสัญญาตกลงเรื่องผลตอบแทน
และกำหนดการวันและเวลาในการแสดงระหว่างบริษัทย่อยและผู้แสดงในต่างประเทศ
แต่ผู้แสดงอาจไม่สามารถทำตามสัญญาที่ระบุเนื่องจากเหตุผลสุดวิสัยต่าง ๆ
หากบริษัทได้มีการจำหน่ายบัตรให้แก่ผู้ชม
หรือมีการโฆษณาประชาสัมพันธ์เกี่ยวกับการแสดงของนักแสดงนั้น ๆ ตามกำหนดการวันเวลาที่ตกลง
แต่นักแสดงดังกล่าวไม่สามารถดำเนินการแสดงได้ และมีผลทำให้บริษัทต้องเลื่อนการแสดง
หรือคืนค่าบัตรการแสดงแก่ผู้ชม
ซึ่งการที่บริษัทไม่สามารถจัดกิจกรรมการแสดงเสนอต่อผู้ชมตามที่กำหนดจากเหตุผลดังกล่าวอาจมีผลกระทบต่อบริษัททั้งในด้านรายได้และค่าใช้จ่าย
รวมถึงภาพพจน์และชื่อเสียงของบริษัทในการจัดการแสดงครั้งต่อไปได้
ทั้งนี้ในช่วงรอบระยะเวลาบัญชีปี 2545 (ตุลาคม 2544-กันยายน 2545)
และช่วงรอบระยะเวลาบัญชีเดือนตุลาคม-ธันวาคม 2545
ที่ผ่านมาธุรกิจจัดกิจกรรมการแสดงสามารถสร้างรายได้ให้แก่กลุ่มแม็ทชิ่งเป็นจำนวน 139 ล้านบาท
(ร้อยละ 20 ของรายได้รวมทั้งหมด) และ 4.52 ล้านบาท (ร้อยละ 2.5 ของรายได้รวมทั้งหมด)
ตามลำดับ

อย่างไรก็ตามกลุ่มบริษัทและบริษัทย่อยเล็งเห็นถึงความสำคัญในการจัดกิจกรรมการแสดงให้ได้ตามที่กำหนด
โดยมีการตรวจสอบตารางเวลาผู้แสดงล่วงหน้า
และการตรวจสอบถึงประวัติความรับผิดชอบของผู้แสดงหรือตัวแทน
ซึ่งจะช่วยลดความเสี่ยงดังกล่าวลงได้
นอกจากนี้การที่กลุ่มบริษัทยังมีนโยบายที่จะโอนธุรกิจจัดกิจกรรมการแสดงไปให้บริษัทร่วมซึ่งประกอบด้วยพันธมิตรทางการค้าที่มีอำนาจในการต่อรอง
มีความชำนาญ และประสบการณ์ในการจัดกิจกรรมการแสดงขนาดใหญ่ดำเนินการแทนบริษัทย่อย
จะช่วยกระจายความเสี่ยงดังกล่าวที่มีอาจมีผลกระทบต่อการดำเนินงานต่อกลุ่มบริษัทได้

5.  ความเสี่ยงจากการไม่สามารถต่อสัญญาเช่าสถานีโทรทัศน์

บริษัทฯ ผ่านบริษัทย่อย ดำเนินธุรกิจผลิตและบริหารเวลารายการโทรทัศน์
ซึ่งมีความจำเป็นต้องเช่าเวลาจากสถานีโทรทัศน์เพื่อนำเสนอผลงาน
ทั้งนี้สัญญาเช่าสถานีโทรทัศนท์ของบริษัทมีลักษณะสัญญาเป็นระยะสั้นแบบปีต่อปี
ทำให้บริษัทอาจเผชิญความเสี่ยงในการไม่สามารถต่อสัญญาเช่าเวลาดังกล่าว
และทำให้ไม่สามารถเสนอรายการตามที่บริษัทกำหนดไว้ได้
อันอาจมีผลกระทบต่อผลการดำเนินงานของบริษัทย่อยและกลุ่มบริษัทได้
ซึ่งในช่วงรอบระยะเวลาบัญชีปี 2545 (ตุลาคม 2544-กันยายน 2545)
และช่วงเดือนตุลาคม-ธันวาคม 2545
ที่ผ่านมารายได้จากธุรกิจผลิตและบริหารเวลารายการโทรทัศน์เท่ากับ 76.74 ล้านบาท (ร้อยละ
11 ของรายได้รวมกลุ่มแม็ทชิ่ง) และ 31.07 ล้านบาท (ร้อยละ 16.9
ของรายได้รวมกลุ่มแม็ทชิ่ง)

สำหรับการต่อสัญญาเช่าเวลาแบบปีต่อปีดังกล่าวนั้นเป็นระยะเวลาปกติของสัญญาที่ทุกสถานีทำกับผู้เช่าเวลาทุกราย
โดยทางสถานีโทรทัศน์จะพิจารณาจากความนิยมของรายการโทรทัศน์นั้น ๆ
รวมถึงฐานะทางการเงินและการดำเนินงานของบริษัทผู้เช่าสัญญาณ
ซึ่งบริษัทเชื่อว่าบริษัทมีความสามารถในการสร้างรายการให้มีความนิยมและมีความพร้อมทางการเงิน
โดยปัจจัยดังกล่าวจะทำให้บริษัทสามารถลดความเสี่ยงจากการไม่สามารถต่อสัญญาเช่าสถานีโทรทัศน์ได้

6.  ความเสี่ยงจากปัญหาสภาพคล่อง

ธุรกิจผลิตภาพยนตร์โฆษณาโดยทั่วไปมีลักษณะระยะเวลาในการเรียกเก็บเงินนานกว่าระยะเวลาในการชำระหนี้
เนื่องจากอุตสาหกรรมโดยทั่วไปมีการให้ระยะเวลาชำระเงินแก่ลูกค้าประมาณ 2-3 เดือน
ขณะที่ค่าใช้จ่ายในการผลิตของภาพยนตร์โฆษณา อาทิ เช่น ค่านักแสดง ค่าผลิตฉาก ค่าแรง
หรืออุปกรณ์ต่าง ๆ มีลักษณะการชำระเงินใกล้เคียงเงินสด ทำให้ที่ผ่านมาบริษัทฯ
เผชิญกับปัญหาสภาพคล่อง ดังจะเห็นได้จากงบกระแสเงินสดจากการดำเนินงานของบริษัทฯ
ภายหลังกำไรสุทธิ บวกกลับค่าเสื่อมราคา และเงินทุนหมุนเวียน ในปี 2545 (ตุลาคม
2544-กันยายน 2545) และในช่วงเดือนตุลาคม-ธันวาคม 2545 ติดลบ 26.07 ล้านบาท
และติดลบ 21.26 ล้านบาท ตามลำดับ ขณะที่อัตราส่วนสภาพคล่องอยู่ที่ 1.04 เท่า และ 1.06
เท่า ตามลำดับ ซึ่งบริษัทฯ แก้ปัญหาดังกล่าวโดยการกู้ยืมจากกรรมการและการทำแฟ็คตอริ่ง
หากแหล่งเงินกู้ยืมดังกล่าวไม่สนับสนุนเงินทุนให้แก่บริษัทฯ อาจทำให้บริษัทฯ
เผชิญกับปัญหาสภาพคล่องและอาจมีผลกระทบต่อการดำเนินธุรกิจของบริษัทฯ ได้

ที่ผ่านมาลูกหนี้การค้าส่วนใหญ่ที่บริษัทฯ นำไปทำแฟ็คตอริ่งเป็นบริษัทตัวแทนโฆษณา
ซึ่งมีความเสี่ยงในการผิดนัดชำระหนี้ต่ำ และที่ผ่านมาไม่เคยมีลูกหนี้ที่เป็นบริษัทตัวแทนโฆษณาที่บริษัทฯ
เรียกเก็บหนี้ไม่ได้ ทำให้บริษัทฯ เชื่อว่าบริษัทฯ
จะยังคงมีความสามารถในการกู้ยืมเงินจากการทำแฟ็คตอริ่งเพื่อบริหารสภาพคล่องได้
อย่างไรก็ตามหากบริษัทฯ สามารถระดมทุนจากการขายหุ้นเพิ่มทุนในครั้งนี้ได้ จะทำให้บริษัทฯ
มีความสามารถบริหารสภาพคล่องได้ดีขึ้น และลดการพึ่งพิงเงินกู้ยืมจากทำแฟ็คตอริ่งดังกล่าว

7.  ความเสี่ยงจากการขาดแคลนอุปกรณ์ที่ทันสมัย

ธุรกิจให้เช่าอุปกรณ์ถ่ายทำภาพยนตร์ เป็นธุรกิจที่ลูกค้าให้ความสำคัญกับคุณสมบัติการใช้งาน
และความทันสมัยของอุปกรณ์เพื่ออำนวยความสะดวกในการถ่ายทำ
การที่อุปกรณ์บางส่วนของบริษัทย่อยมีอายุการใช้งานนาน
ถึงแม้จะมีการดูแลรักษาอุปกรณ์ดังกล่าวให้อยู่ในสภาพที่ใช้งานได้ก็ตาม
แต่ลูกค้าบางรายมีความจำเป็นต้องใช้อุปกรณ์ที่ทันสมัยกว่า
ส่งผลลูกค้าหันไปใช้บริการเช่าอุปกรณ์จากคู่แข่งแทน
ซึ่งอาจมีผลกระทบต่อผลการดำเนินงานของบริษัทย่อยและกลุ่มบริษัทได้ โดยในปี 2545 (ตุลาคม
2544-กันยายน 2545) และในช่วงเดือนตุลาคม-ธันวาคม 2545
ธุรกิจให้เช่าอุปกรณ์และบริการสามารถสร้างรายได้ให้แก่กลุ่มแม็ทชิ่งเป็นจำนวน 31.37 ล้านบาท
(ร้อยละ 4.5 ของรายได้รวมของกลุ่มแม็ทชิ่ง ) และ 11.90 ล้านบาท (ร้อยละ 6.5
ของรายได้รวมของกลุ่มแม็ทชิ่ง)

เพื่อดำรงความสามารถในการแข่งขันในธุรกิจบริการให้เช่าอุปกรณ์ถ่ายทำ
กลุ่มแม็ทชิ่งผ่านบริษัทย่อยมีนโยบายการลงทุนในอุปกรณ์ที่มีเทคโนโลยีที่ทันสมัยเพื่อตอบสนองความต้องการของลูกค้าอย่างสม่ำเสมอ
นอกจากนี้ธุรกิจการให้บริการเช่าอุปกรณ์ของบริษัทยังมีการเพิ่มมูลค่าโดยการจัดให้มีบุคลากร
ทีมงานให้บริการไปพร้อมกับการเช่าอุปกรณ์
รวมถึงการที่บริษัทมีทีมงานที่สามารถผลิตหรือประกอบอุปกรณ์บางส่วนที่ไม่สามารถซื้อหรือมีราคาแพงได้

8.  ความเสี่ยงจากต้นทุนเครื่องมือและอุปกรณ์เพิ่มสูงขึ้น

บริษัทย่อย คือ บริษัท เกียร์เฮด จำกัด
มีการสั่งซื้ออุปกรณ์เครื่องมือในการถ่ายทำอยู่อย่างต่อเนื่องเพื่อให้สามารถตอบสนองความต้องการของลูกค้า
และดำรงความสามารถในการแข่งขันในอุตสาหกรรมให้บริการเช่าอุปกรณ์ โดยในปี 2545 (ตุลาคม
2544-กันยายน 2545) และในช่วงเดือนตุลาคม-ธันวาคม 2545
บริษัทมีการสั่งซื้อเครื่องมือดังกล่าวเป็นจำนวน 39.22 ล้านบาท และ 21.75 ล้านบาทตามลำดับ
ซึ่งเครื่องมือกว่าร้อยละ 90
ของเครื่องมือและอุปกรณ์ทั้งหมดเป็นการสั่งซื้อจากผู้ผลิตต่างประเทศทั้งนี้บริษัทมีการทำสัญญาซื้อเงินตราต่างประเทศล่วงหน้า
(Forward Contract) ทั้งจำนวนของมูลค่าการสั่งซื้อ
เพื่อป้องกันความเสี่ยงจากอัตราแลกเปลี่ยนเงินตรา
ถึงแม้ว่าบริษัทจะมีความคุ้นเคยกับบริษัทผู้ผลิตหรือผู้จัดจำหน่ายก็ตาม
แต่บริษัทไม่สามารถควบคุมต้นทุนสินค้าดังกล่าวได้หากราคาสินค้าดังกล่าวมีราคาเพิ่มสูงขึ้น
ส่งผลให้บริษัทเผชิญกับความเสี่ยงจากราคาเครื่องมือและอุปกรณ์ที่อาจเพิ่มสูงขึ้น
ซึ่งอาจทำให้บริษัทมีความจำเป็นต้องขึ้นราคาในการให้บริการเช่าอุปกรณ์ดังกล่าว
หรือบริษัทอาจเผชิญความเสี่ยงที่ไม่สามารถซื้อสินค้านั้นมาได้
ความเสี่ยงดังกล่าวอาจส่งผลต่อความสามารถในการแข่งขันของบริษัทเมื่อเทียบกับคู่แข่งที่สามารถจัดหาสินค้าได้ในราคาที่ถูกกว่า
ซึ่งจะส่งผลกระทบต่อรายได้และกำไรของบริษัทและกลุ่มแม็ทชิ่งได้

ถึงแม้บริษัทจะไม่สามารถควบคุมต้นทุนในการสั่งซื้อเครื่องมือและอุปกรณ์ดังกล่าวได้
แต่อุปกรณ์ดังกล่าวไม่ได้ถูกผูกขาดโดยผู้ผลิตรายใดรายหนึ่ง
และที่ผ่านมาผู้ผลิตที่มีมาตรฐานได้มีจำนวนเพิ่มมากขึ้น ทำให้บริษัทมีทางเลือกมากขึ้น
และอำนาจในการต่อรองสูงขึ้น นอกจากนี้ในอดีตที่ผ่านมาจนถึงปัจจุบัน
บริษัทสามารถนำอุปกรณ์ดังกล่าวเข้าทำสัญญาเช่าทางการเงิน และสัญญาเช่าซื้อ
ซึ่งจะช่วยลดความเสี่ยงในด้านต้นทุน และความเสี่ยงจากการไม่สามารถจัดหาอุปกรณ์ดังกล่าวได้
และหากบริษัทมีความจำเป็นที่จะต้องขึ้นราคาค่าบริการเช่าอุปกรณ์จากต้นทุนที่สูงขึ้น
บริษัทเชื่อว่าการมีอุปกรณ์ที่มีมาตรฐาน
และการจัดให้มีบุคลากรที่มีทักษะความชำนาญในการใช้อุปกรณ์ให้บริการไปพร้อมกับการเช่าอุปกรณ์ดังกล่าว
จะช่วยสร้างความแตกต่างในการให้บริการเช่าอุปกรณ์
ซึ่งจะช่วยรักษาลูกค้าให้ยังคงใช้บริการของบริษัทได้

9.  ความเสี่ยงจากการที่บริษัทฯ มีผู้ถือหุ้นรายใหญ่ถือหุ้นเกินกว่าร้อยละ 50

ปัจจุบันบริษัทฯ มีกลุ่มผู้ถือหุ้นรายใหญ่คือ กลุ่มชีวสุทธานนท์ ถือหุ้นรวมจำนวน 8,222,180 หุ้น
คิดเป็นสัดส่วนร้อยละ 34.26 ของทุนจดทะเบียนชำระแล้วของบริษัทฯ และกลุ่มศศินมานพ
ถือหุ้นจำนวน 6,463,760 หุ้น คิดเป็นสัดส่วนร้อยละ 26.93
ของทุนจดทะเบียนชำระแล้วของบริษัทฯ
ทำให้กลุ่มผู้ถือหุ้นดังกล่าวถือหุ้นส่วนใหญ่ซึ่งสามารถควบคุมมติที่ประชุมผู้ถือหุ้นในเรื่องต่าง ๆ ได้
ยกเว้นในเรื่องที่เกี่ยวกับกฎหมายหรือข้อบังคับของบริษัทฯ ที่กำหนดให้ต้องได้รับเสียง 3 ใน 4
ของที่ประชุมผู้ถือหุ้น ซึ่งทำให้ให้ผู้ถือหุ้นรายอื่น ๆ
อาจไม่สามารถรวบรวมคะแนนเสียงเพื่อตรวจสอบและถ่วงดุลกับกลุ่มผู้ถือหุ้นรายใหญ่ได้